Broj: 711-I-398-P-237-18/20-13-19

Zagreb, 3. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11.., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Doriana Labinjana, zamjenika općinskog načelnika Općine Brtonigla od 29. svibnja 2017.g. do 19. lipnja 2019.g.**, pokrenutom Odlukom broj 711-I-1778-P-18/19-11-18 od 8. srpnja 2019., na 71. sjednici, održanoj 3. prosinca 2019.g., donosi sljedeću

**ODLUKU**

**Utvrđuje se da dužnosnik Doriano Labinjan, zamjenik općinskog načelnika Općine Brtonigla od 29. svibnja 2017.g. do 19. lipnja 2019.g., nije počinio povredu članka 12. ZSSI-a u obnašanju dužnosti, vezano za činjenicu da je istovremeno primao volontersku naknadu za obnašanje dužnosti zamjenika općinskog načelnika Općine Brtonigla i primao naknade plaće povodom profesionalnog obnašanja dužnosti općinskog načelnika Općine Bertonigla u mandatu 2013.g.-2017.g. i to za razdoblje od 30. svibnja 2017.g. do 1. prosinca 2017.g., s obzirom da je iz dostavljene dokumentacije utvrđeno da dužnosnik nije primao volontersku naknadu u razdoblju od 30. svibnja 2017.g. do 1. prosinca 2017.g.**

Obrazloženje

Povjerenstvo je na 55. sjednici, održanoj 8. srpnja 2019.g., temeljem vlastitih saznanja pokrenulo postupak za odlučivanje o sukobu interesa protiv dužnosnika Doriana Labinjana, zbog moguće povrede članka 12. ZSSI-a, koja proizlazi iz istovremenog primanja volonterske naknade za obnašanje dužnosti zamjenika općinskog načelnika Općine Brtonigla i primanja naknade plaće povodom profesionalnog obnašanja dužnosti općinskog načelnika Općine Bertonigla u mandatu 2013.g.-2017.g. i to za razdoblje od 30. svibnja 2017.g. do 1. prosinca 2017.g . Nadalje, navedenom odlukom odlučeno je da se u odnosu na istog dužnosnika neće pokrenuti postupak vezano uz okolnost da je u razdoblju od 12 mjeseci nakon prestanka obnašanja navedene dužnosti zaposlen na određeno vrijeme u javnoj ustanovi Lučka uprava Umag-Novigrad te vezano za okolnost da je dužnosnik u 2016.g. i 2017.g. bio član Povjerenstva za provedbu postupka davanja koncesije za obavljanje lučke djelatnosti na području luke otvorene za javni promet lokalnog značaja Karigador, budući da je utvrđeno kako u vrijeme mandata dužnosnika Općina Brtonigla nije stupala u poslovne odnose s Lučkom upravom Umag-Novigrad.

Na odluku o pokretanju postupka dužnosnik je dostavio očitovanje 13. studenog 2019.g., koje je zaprimljeno u ulaznoj pošti Povjerenstva pod brojem: 711-U-3825-P-237-18/19-12-4.

Dužnosnik u očitovanju ističe da je u Izvješću podnesenom 21. lipnja 2017.g. i napomeni izvješća od 9. lipnja 2018.g. automatizmom naveo da je primao naknadu za volontersko obnašanje dužnosti zamjenika načelnika Općine Bertonigla u iznosu od 1.000,00 kuna mjesečno, a sve budući da su svi zamjenici načelnika dobivali naknadu tijekom njegova tri mandata. Nadalje, navodi kako naknadu nikada nije dobio te da je koristio pravo šestomjesečnog dobivanja plaće načelnika nakon prestanka obnašanja dužnosti od 30. svibnja 2017.g. do 1. prosinca 2017.g., a da je potom od 1. prosinca 2017.g. do 1. lipnja 2018.g. dobivao plaću za profesionalno obnašanje dužnosti. U prilog svojem očitovanju dužnosnik dostavlja očitovanje Općine Brtonigla KLASA: 121-01/19-01/01, URBROJ: 2105/04-04/01-19-02 od 6. studenog 2019.g. s popratnom dokumentacijom kao i izvod prometa njegovog tekućeg računa za razdoblje od 1. svibnja 2017.g. do 31. siječnja 2018.g.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Doriano Labinjan obnašao dužnost općinskog načelnika Općine Brtonigla od 23. svibnja 2013. do 26. svibnja 2017. te dužnost zamjenika načelnik navedene Općine od 29. svibnja 2017.g. do 19. lipnja 2018.g. Stoga je Doriano Labinjan, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je, radi utvrđivanja relevantnih činjenica u ovom postupku, izvršilo uvid u Registar Izvješća o imovinskom stanju dužnosnika kao i dokumentaciju dostavljenu od strane dužnosnika.

Uvidom u podatke iz Izvješća podnesenog 21. lipnja 2017. Povjerenstvo je utvrdilo da je dužnosnik naveo podatak da dužnost obnaša volonterski uz primanje volonterske naknade u mjesečnom neto iznosu od 1.000,00 kuna. Ujedno je prijavio podatak da prima i plaću od Općine Brtonigla u mjesečnom neto iznosu od 11.778,66 kuna.

U Izvješću podnesenom 9. lipnja 2018. dužnosnik je naveo podatak da dužnost obnaša profesionalno i da za istu prima plaću u mjesečnom neto iznosu od 9.772,37 kuna. U rubrici „Napomena“ dužnosnik je naveo slijedeće podatke vezano uz navedene primitke od obnašanja dužnosti: „*Poštovani, želim Vam samo ukratko objasniti status koji sam imao od prestanka mandata načelnika u 2017 god. - 29.05.2017. prestanak mandata na funkciju Načelnika Općine Brtonigla, ujedno i početak mandata na novu funkciju zamjenika načelnika Općine Brtonigla - od 30.05.2017. do 01.12.2017. funkciju zamjenika sam obnašao volonterski i primao naknadu od 1000,00 kn i ujedno sam koristio 6-mjesečno pravo o primanju plaće načelnika nakon prestanka mandata - od 01.12.2017. do 01.06.2018. funkciju zamjenika sam obnašao profesionalno i primao plaću. - dana 19.06.2018. predao sam ostavku sa funkcije zamjenika načelnika od 01.06.2018*.“

Uvidom u očitovanje Općine Brtonigla, KLASA: 121-01/19-01/01, URBROJ: 2105/04-04/01-19-02 od 6. studenog 2019.g. i priloženu dokumentaciju Povjerenstvo je utvrdilo da je dužnosnik Doriano Labinjan dana 25. svibnja 2017.g. podnio zahtjev za ostvarivanjem prava na naknadu plaće nakon prestanka obnašanja dužnosti načelnika Općine Brtonigla. Nadalje, rješenjem Općine Brtonigla, KLASA: UP/I-121-001/17-01/01, URBROJ: 2105/04-04/01-17-2 od 30. svibnja 2017.g. i rješenjem o izmjeni Rješenja o ostvarivanju naknade na plaću i staž osiguranja po prestanku profesionalnog obnašanja dužnosti, KLASA: UP/I-121-001/17-01/01, URBROJ: 2105/04-04/01-17-2 od 5. lipnja 2017.g. utvrđeno je da je dužnosnik sukladno članku 90.a. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. i 137/15) iskoristio pravo na naknadu plaće za vrijeme šest mjeseci po prestanku profesionalnog obnašanja dužnosti, a koji rok mu teče od 29. svibnja 2017.g. Isto tako, iz dostavljene dokumentacije razvidno je da je dužnosnik Doriano Labinjan dana 01. lipnja 2017.g. Općini Brtonigla dostavio izjavu kojom je obavijestio Općinu da će dužnost obavljati volonterski te je rješenjem Općine Brtonigla od 2. lipnja 2017.g., KLASA: UP/I-112/01/17-10/03, URBROJ: 2105/04-04/01-17-2 utvrđeno da će Doriano Labinjan dužnost zamjenika općinskog načelnika obnašati volonterski kao i da ima pravo na naknadu u visini od 1.000,00 kuna neto. TočkomIV. predmetnog rješenja utvrđeno je da će se isplata naknade vršiti nakon prestanka prava dužnosnika na isplatu plaće temeljem članka 90.a. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. i 137/15). Nadalje, rješenjem Općine Brtonigla od 29. studenog 2017.g., KLASA: UP/I-112-01/17-10/03, URBRROJ: 2105/04-04/01-17-5, nakon obavijesti o promjeni načina obnašanja dužnosti, utvrđeno je da će dužnosnik dužnost zamjenika općinskog načelnika obnašati profesionalno od 1. prosinca 2017.g. Nadalje, rješenjem Općine Brtonigla od 5. lipnja 2018.g., KLASA: UP/I-112-01/17-10/03, URBROJ: 2105/04-04/01-18-7 ponovno je utvrđeno da će dužnosnik Doriano Labinjan dužnost zamjenika općinskog načelnika obnašati volonterski, dok je rješenjem Općine Brtonigla od 12. lipnja 2018.g., KLASA: UP/I-112-01/17-10/03, URBROJ: 2105/04-04/01-18-9 utvrđen prestanak obnašanja dužnosti zamjenika općinskog načelnika Općine Brtonigla kao i prestanak radnog odnosa s danom 31. svibnja 2018.g.

Člankom 90. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15, u daljnjem tekstu: Zakona) propisano je da će općinski načelnik, gradonačelnik, župan i njihovi zamjenici odlučiti hoće li dužnost na koju su izabrani obavljati profesionalno te da su navedene osobe dužne u roku od 8 dana od dana stupanja na dužnost dostaviti pisanu obavijest nadležnom upravnom tijelu općine, grada, odnosno županije o tome na koji način će obnašati dužnost. Isto tako, propisano je i da općinski načelnik, gradonačelnik, župan i njihovi zamjenici mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu općine, grada, odnosno županije. Člankom 90.a. Zakona propisano je da osobe iz članka 90. koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja, a da osobe iz članka 90. ovoga Zakona koje dužnost obavljaju volonterski, imaju pravo na naknadu za rad. Nadalje, stavkom 4. istoga članka propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti, dok je stavkom 5. istoga članka propisano da osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti. Člankom 90.a Zakona propisano je i da se naknada iz stavaka 4. i 5. ovoga članka isplaćuje na teret proračuna općine, grada, odnosno županije te da prije isteka roka iz stavaka 4. i 5. ovoga članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Uvidom u izvod prometa dužnosnikovog tekućeg računa za razdoblje od 1. svibnja 2017.g. do 31. siječnja 2018.g. Povjerenstvo je utvrdilo kako dužnosnik u razdoblju od 30. svibnja 2017.g. do 1. prosinca 2017.g. nije primao naknadu za volontersko obnašanje dužnosti zamjenika općinskog načelnika Općine Brtonigla.

Slijedom navedenog, Povjerenstvo je utvrdilo da dužnosnik Doriano Labinjan nije istovremeno s naknadom plaće povodom profesionalnog obnašanja dužnosti općinskog načelnika Općine Brtonigla u mandatu 2013.g.-2017.g primao i isplatu naknade za volontersko obnašanje dužnosti zamjenika općinskog načelnika Općine Brtoniglia te stoga Povjerenstvo nije utvrdilo povredu članka 12. ZSSI-a i odlučilo je kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Doriano Labinjan, elektroničkom dostavom
2. Objava na internetskoj stranici Povjerenstva
3. Pismohrana